b'\n_START_ARTICLE_\nCan Manolo\n_START_SECTION_\nDescripci\xc3\xb3\n_START_PARAGRAPH_\nEdifici de tres plantes i terrassa, dos crugies i coberta d\xe2\x80\x99un sol vessant cap a fa\xc3\xa7ana. La casa fa cantonada amb un carrer\xc3\xb3 perpendicular al carrer Figaric. Totes les obertures estan emmarcades de rajol, amb tres o quatre fileres horitzontals quatre o cinc fileres arquejades en forma d\xe2\x80\x99arc rebaixat a la zona de la llinda._NEWLINE_La planta baixa consta d\xe2\x80\x99una porta principal i una finestra rectangulars. Existeixen, en aquest sector, descobertes per la sostracci\xc3\xb3 de l\xe2\x80\x99arrebossat, les restes d\xe2\x80\x99obertures anteriors en forma d\xe2\x80\x99arc de mig punt de rajol a tocar la porta principal._NEWLINE_El primer i el segon pis consten de dues finestes balconades i poc emergents per pis, amb baranes de ferro colat decorades amb motllures i fetes de principis de segle XX._NEWLINE_El r\xc3\xa0fec t\xc3\xa9 dos nivells de rajols i motllures i la terrassa, que ocupa tota la teulada, consta de dos sectors de barana de ferro formada per dos barres circulars senzilles i tres grans pilars d\xe2\x80\x99obra pintats de blanc._NEWLINE_La part lateral de la casa est\xc3\xa0 arrebossada de ciment i sense pintar. Aquesta part arriba fins a la fa\xc3\xa7ana en forma dentada o emmerletada de dalt a baix.\n_START_SECTION_\nHist\xc3\xb2ria\n_START_PARAGRAPH_\nEl carrer de Figaric \xc3\xa9s un dels carrers m\xc3\xa9s antics de La Cellera. \xc3\x89s paral\xc2\xb7lel a l\xe2\x80\x99esgl\xc3\xa9sia pel costat nord i deu el seu nom a la fam\xc3\xadlia Figaric, documentada des del segle XIII.'